懷隠堂
作者：周邦彥
朝代：宋

paragraphs: 昔賢抱奇識，閱世猶鼠肝。
深顰畏軒冕，自謂山林寬。
至今仰高躅，凜若冰雪寒。
我侯坐少孤，久著聚鶡冠。
辛勤取微鷃，屢費黄金丸。
歸來長太息，依舊一瓢簞。
偶逢隠者谷，愛此高巑岏。
結廬面絕壁，所幸一枝安。
侯今未全老，每據伏波鞍。
曷不持長纓，取虜報縣官。
功名事不磨，未可樂丘墦。
嗟我如鷦鷯，盡室寄葦萑。
謀居轉幽邃，欲把嚴陵竿。
歸乏環堵室，始覺生理難。
因侯有華構，彌起百憂端。